[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.4.2007

KOM(2007) 205 endelig

2006/0018 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af forslag til Europa-Parlamentets og Rådets direktiv om ændring af Rådets direktiv 76/769/EØF for så vidt angår restriktioner for markedsføringen af visse måleinstrumenter med indhold af kviksølv

2006/0018 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af forslag til Europa-Parlamentets og Rådets direktiv om ændring af Rådets direktiv 76/769/EØF for så vidt angår restriktioner for markedsføringen af visse måleinstrumenter med indhold af kviksølv

(EØS-relevant tekst)

1. SAGSFORLØB

Forslag sendt til Europa-Parlamentet og Rådet (dok. KOM(2006) 69 endelig – 2006/0018 (COD): | 21. februar 2006 |

Udtalelse afgivet af Det Europæiske Økonomiske og Sociale Udvalg: | 13.9. 2006 |

Udtalelse afgivet under Europa-Parlamentets førstebehandling: | 14. november 2006 |

Politisk enighed i Rådet (konkurrenceevne): | 13. december 2006 |

Fælles holdning vedtaget: | 19.4.2007 |

2. FORMÅLET MED KOMMISSIONENS FORSLAG

Direktivet vil begrænse markedsføringen af visse kviksølvholdige måleinstrumenter for at beskytte det indre marked og samtidig sikre et højt niveau for beskyttelse af menneskers sundhed og miljøet.

Forslaget er det første i en række af planlagte lovgivningstiltag til gennemførelse af fællesskabsstrategien for kviksølv, som blev vedtaget i januar 2005. Restriktionerne indebærer, at det bliver forbudt at markedsføre kviksølvholdige lægetermometre (både til den brede offentlighed og til erhvervsbrugere) og alle andre kviksølvholdige måleinstrumenter, der er beregnet til at blive solgt til den brede offentlighed. Andre måleinstrumenter end lægetermometre, som anvendes i sundhedssektoren, er af hensyn til patienternes sikkerhed ikke omfattet af forbuddet, da der endnu ikke er sikkerhed for, at der findes pålidelige alternativer, der er lige så effektive. Der er meget få andre anvendelser til erhvervsmæssige og videnskabelige formål, og af hensyn til proportionalitetsprincippet er de ikke omfattet af restriktionen.

3. BEMÆRKNINGER TIL DEN FÆLLES HOLDNING

3.1 Generelle bemærkninger til den fælles holdning

Kommissionen kan støtte Rådets fælles holdning. Den fælles holdning er i tråd med det kompromis, der blev indgået mellem Rådet, Europa-Parlamentets ordfører og Kommissionen under uformelle drøftelser, men som ikke opnåede flertal i Europa-Parlamentet. Den fælles holdning har fået tilslutning fra alle medlemsstaterne, undtagen Danmark og Sverige, som var imod forslaget, fordi det ikke omfatter et forbud mod salg af blodtryksmålere til brug i sundhedssektoren.

3.2 Ændringsforslag fra Europa-Parlamentet, som indgår i det ændrede forslag og den fælles holdning

Alle de ændringsforslag, der blev fremsat af Europa-Parlamentet, og som kunne accepteres af Kommissionen, indgår i den fælles holdning. Det vil sige: i) ændringsforslag 12, 16 og 17, som blev accepteret fuldt ud af Kommissionen, fordi de gør betragtningerne klarere, ii) ændringsforslag 18 (sidste del) og 15, hvori Kommissionen anmodes om at undersøge tilgængeligheden af alternativer til kviksølvholdige blodtryksmålere og andre sådanne måleinstrumenter til industriel og erhvervsmæssig brug med henblik på en udvidelse af restriktionerne, og iii) ændringsforslag 13 og 19 (første del), som indebærer, at det fortsat skal være tilladt at handle med "antikke" kviksølvholdige måleinstrumenter, da den pågældende handel er af begrænset omfang og ikke udgør en risiko for menneskers sundhed eller miljøet.

3.3 Ændringsforslag fra Europa-Parlamentet, som ikke indgår i det ændrede forslag, og som ikke er indarbejdet i den fælles holdning

En række ændringsforslag blev ikke accepteret af Kommissionen og indgår ikke i den fælles holdning. Det gælder: i) ændringsforslag 6, fordi der ikke er noget videnskabeligt grundlag for at udvide restriktionerne til også at omfatte andre kviksølvholdige instrumenter end dem, der er omhandlet i forslaget, ii) ændringsforslag 8, fordi Kommissionen ikke kan acceptere et forbud mod blodtryksmålere i sundhedssektoren, da de ifølge de fleste medicinske eksperter er vigtige til kalibrering og til diagnosticering og behandling af visse patienttilstande, iii) ændringsforslag 9, fordi det ikke ændrer betydningen af den oprindelige ordlyd, men er mindre klart, og iv) ændringsforslag 19 (sidste del), fordi Kommissionen ikke kan støtte en permanent undtagelse for barometre, der er beregnet til at blive solgt til den brede offentlighed, da der allerede findes alment tilgængelige kviksølvfrie alternativer til sammenlignelige priser.

3.4 Kommissionens holdning til de nye bestemmelser, som Rådet har indført

I forhold til det oprindelige forslag er der i den fælles holdning foretaget ændringer, som Kommissionen kan tilslutte sig. Foruden visse præciseringer i betragtningerne består de vigtigste ændringer i følgende tilføjelser: i) en permanent undtagelse for antikke måleinstrumenter, ii) en midlertidig undtagelse for salg af barometre til den brede offentlighed med henblik på udfasning heraf inden to år og iii) en undersøgelse foretaget af Kommissionen to år efter direktivets ikrafttræden af tilgængeligheden af sikrere alternativer til blodtryksmålere og andre måleinstrumenter.

3.5 De største problemer ved vedtagelsen af den fælles holdning

Danmark og Sverige stemte imod den fælles holdning, fordi de mener, at der findes passende alternativer til kviksølvholdige blodtryksmålere i sundhedssektoren, og at det bør forbydes at markedsføre sådanne kviksølvholdige blodtryksmålere.

4. KONKLUSION

Kommissionen tilslutter sig den fælles holdning.

5. ERKLÆRINGER FRA KOMMISSIONEN

Ingen.